Diari Oficial de la Generalitat Valenciana


Sumari del DOGV 2182, del 11-01-1994 (1994/830243)

ORDRE conjunta de 30 de desembre de 1993, de les Conselleries d'Educació i Ciència i d'Economia i Hisenda per la qual es convoquen beques i ajudes per a la realització d'estudis universitaris durant el curs acadèmic 1993/94 en les universitats publiques de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1993/12/30/(1)/dof/vci/html**

### Dades del document

Número de DOGV
:   2182

Data del DOGV
:   11-01-1994

Secció del DOGV
:   DISPOSICIONS GENERALS

Número del document
:   1994/830243


Data del document
:   30-12-1993

Organisme emissor
:   Conselleria d'Economia i Hisenda

Tipus de document
:   Ordre

Anàlisi jurídica

ORDRE conjunta de 30 de desembre de 1993, de les Conselleries d'Educació i Ciència i d'Economia i Hisenda per la qual es convoquen beques i ajudes per a la realització d'estudis universitaris durant el curs acadèmic 1993/94 en les universitats públiques de la Comunitat Valenciana. [94/0064]  
El Decret 211/1993, de 9 de novembre de 1993, del Govern Valencià, pel qual s'estableix ajudes per a la realització d'estudis en les universitats de la Comunitat Valenciana, regula aquesta competència i estableix en l'article primer que la Conselleria d'Educació i Ciència, amb caràcter complementari a les que presta l'Administració de l'Estat, d'acord amb el que disposa l'Ordre del Ministeri d'Educació i Ciència de 17 de maig de 1993, concedirà ajudes per a la compensació del pagament de l'import de les taxes que s'han de satisfer per la prestació del servei públic d'educació superior en les universitats públiques de la Comunitat Valenciana.  
Addicionalment, aquest decret aclareix en el preàmbul que aquestes ajudes tenen com a finalitat complementar el sistema general de beques i ajudes a l'estudi que articula el Ministeri d'Educació i Ciència per a tot l'estat espanyol.  
El Govern Valencià, conscient que la inversió en la formació de capital humà és prioritària per al progrés i la modernització de la nostra Comunitat i tenint en compte les característiques particulars del sistema públic universitari valencià, pretén amb aquesta Ordre complementar aqueix sistema general d'ajudes donant una oportunitat més a aquells alumnes que malgrat pertànyer a famílies amb una capacitat econòmica limitada, en consideració a la qual podrien ser mereixedors de les ajudes convocades pel Ministeri d'Educació i Ciència, tanmateix no poden accedir-hi per no complir els requisits acadèmics que s'exigeix per a aquestes ajudes.  
Atés que les circumstàncies particulars econòmiques i socials d'aquests col.lectius poden tenir una major incidència en l'aprofitament acadèmic i per tal de garantir una veritable igualtat d'oportunitats per a cursar els estudis universitaris, la present ordre regula un nou sistema de requisits acadèmics que considera aquesta situació, i fa èmfasi en el primer curs de les diferents titulacions.  
Aquestes ajudes es regiran per les normes específiques contingudes en els capítols corresponents d'aquesta ordre.  
Per tot això, i fent ús de les competències que ens confereix l'article 35 de la Llei de la Generalitat Valenciana 5/1983, de 30 de desembre, del Govern Valencià, i amb l'informe previ dels serveis jurídics de les conselleries d'Economia i Hisenda i d'Educació i Ciència,  
ORDENEM  
CAPÍTOL I  
Estudis compresos  
Article primer  
1. En el curs acadèmic 1993/94, podran sol.licitar-se ajudes per a realitzar qualsevol dels estudis següents en les universitats públiques i centres públics d'ensenyament superior de la Comunitat Valenciana que hi siguen adscrits:  
a) Els conduents a l'obtenció del títol de Llicenciat, Enginyer, Arquitecte, Diplomat, Mestre, Enginyer Tècnic i Arquitecte Tècnic.  
b) Els cursos d'adaptació que puguen existir per a titulats d'escoles universitàries que desitgen prosseguir estudis superiors i complements de formació.  
2. Es considerarà que integren el primer cicle els cursos primer, segon i tercer, o els que constituesquen el primer cicle en cada pla d'estudis. Integraran el segon cicle universitari els cursos quart, cinqué i, si s'escau, sisé, o els que es determine com a segon cicle el pla d'estudis corresponent.  
Article segon  
No podran sol.licitar-se les beques o ajudes previstes en aquesta convocatòria per als estudis corresponents al tercer cicle o doctorat, ni per a la realització d'estudis d'especialització.  
CAPÍTOL II  
Requisit exigibles  
Primer  
Personals  
Article tercero  
1. Per a optar al benefici de l'ajuda caldrà complir els requisits següents:  
a) Ser espanyol, qualsevol que siga el títol jurídic pel qual es posseesca la nacionalitat espanyola, i acreditar el veïnatge administratiu del beneficiari en qualsevol municipi de la Comunitat Valenciana durant, si més no, els dos anys anteriors a la sol.licitud de l'ajuda.  
b) No estar en possessió de cap títol acadèmic que habilite per a activitats professionals, llevat que el dit títol represente un nivell o un grau inferior al dels estudis que es pretenga realitzar.  
c) No haver sol.licitat beca o ajuda per a realitzar estudis universitaris al Ministeri d'Educació i Ciència per no reunir els requisits acadèmics establits a l'efecte o que, cas que s'hagués sol.licitat, l'ajuda haja sigut denegada pel motiu abans referit o per haver obtingut un coeficient de prelació que l'haja situat fora dels crèdits globals consignats per a tal finalitat. En tots els casos, el peticionari haurà de reunir tots els altres requisits establits en aquesta convocatòria.  
Cas que les sol.licituds presentades que reunesquen la totalitat dels requisits previstos excedesquen de la previsió econòmica establida a l'efecte, es valorarà cada una d'aquestes sol.licituds segons els criteris fixats en la present ordre, i s'establirà una relació jerarquitzada entre elles a fi de concedir les beques o ajudes a aquells peticionaris que obtinguen major puntuació.  
Segon  
Econòmics  
Article quart  
Per a tenir dret a ajuda no s'excedirà dels llindars de renda i patrimoni familiars que es fixa en els articles 9 i 10 de la present Ordre.  
Article cinquè  
Per renda familiar s'entendrà la suma dels ingressos bruts obtinguts en l'any 1992 per tots els membres computables, incloent-hi els procedents de béns l'ús dels quals es trobe cedit. En el supòsit de béns de naturalesa urbana es tindran en compte, a més dels derivats de l'arrendament cas que aquests hagués tingut lloc, el 2% del valor major dels tres següents: el valor cadastral, el comprovat per l'Administració a l'efecte d'altres tributs o el preu, contraprestació o valor de l'adquisició.  
En el cas d'activitats empresarials, professionals, artístiques, esportives i agràries, es computarà els rendiments nets.  
Article sisè  
1. Als efectes del càlcul de la renda familiar disponible, són membres computables de la família el pare i la mare, el tutor legal, si escau, el sol.licitant, els germans solters menors de vint-i-sis anys que convisquen en el domicili familiar o els de major edat, quan es tracte de disminuïts físics, psíquics o sensorials, així com els ascendents dels pares que justifiquen la seua residència en el mateix domicili que els anteriors amb el certificat municipal corresponent.  
Si el sol.licitant constitueix una unitat familiar independent, també es considera membres computables el cònjuge o, si escau, la persona a la qual es trobe unit per relació anàloga, així com els fills, si n'hi ha.  
2. En el cas de divorci o separació legal o de fet dels pares, no es considerarà membre computable aquell d'ells que no convisca amb el sol.licitant de l'ajuda, sense perjudici que en la renda familiar s'incloga la seua contribució econòmica.  
3. En els casos que el sol.licitant al.legue la seua independència familiar i econòmica, qualsevol que siga el seu estat civil, haurà d'acreditar fefaentment aquesta circumstància i el seu domicili, així com la titularitat o el lloguer, si escau, i els mitjans econòmics amb què compte. Si no es justifica suficientment aquests punts, la sol.licitud serà objecte de denegació.  
Article setè  
1. La renda familiar disponible es calcularà pel procediment que s'assenyala en aquest article i en el següent.  
2. La renda familiar disponible s'obtindrà deduint de la renda familiar l'import de les retencions i ingressos a compte, tant per rendiment del treball i activitats professionals com per rendiment del capital mobiliari, els pagaments fraccionats, interessos de capitals aliens invertits en l'adquisició de la primera vivenda, les cotitzacions a la Seguretat Social o quantitats pagades per drets passius i a mutualitats de caràcter obligatori, les cotitzacions obligatòries a col.legis d'orfes o institucions similars i el 5% sobre els ingressos íntegres per rendiments del treball, amb un límit màxim de 250.000 PTA, o el 15%, amb un límit màxim de 600.000 PTA, en els supòsits previstos en l'article 28.2 de la Llei 18/1991, de l'Impost sobre la Renda de les Persones Físiques.  
També s'hi deduirà la quantitat ingressada com a conseqüència de la liquidació de l'Impost sobre la Renda de les Persones Físiques. En el cas que hi haguera hagut devolució per part del Tresor Públic, la renda familiar disponible haurà d'incrementar-se en la quantitat que s'ha de tornar. No seran objecte de deducció les desgravacions per plans de pensions. Per a obtenir la renda familiar no es computarà, en cap cas, les quantitats percebudes com a ajudes o ajudes a l'estudi, procedents de l'estat.  
Els jurats de selecció de becaris estudiaran específicament aquells ingressos que procedesquen d'indemnitzacions per acomiadament.  
3. Els titulars d'explotacions agro-pecuàries computaran com a ingrés el valor dels productes d'aquelles que siguen utilitzades per al seu propi consum.  
4. El càlcul dels rendiments i, en particular, dels procedents de les activitats empresarials, professionals, esportives, artístiques o agràries acollides al règim fiscal d'Estimació Objectiva o al d'Estimació Directa, es farà per l'aplicació de criteris de rendibilitat real.  
Article vuitè  
Una vegada fixada la renda familiar disponible, segons el que estableix l'article anterior, se'n podran deduir les quantitats que corresponguen pels conceptes següents:  
1. El 50% dels ingressos aportats per tots els membres computables de la família, amb l'excepció de la persona principal i el seu cònjuge.  
2. El 50% de les despeses realitzades amb ocasió de malaltia greu o d'intervenció quirúrgica, que fossen abonats per la família del sol.licitant sense reembossament o compensació per part d'entitats públiques o mutualitats sanitàries, sempre que es justifique adequadament.  
3. Per cada germà, 30.000 PTA, inclòs el sol.licitant, que convisca en el domicili familiar, quan es tracte de famílies nombroses de primera, i 45.000 PTA per a famílies nombroses de segona o d'honor. Quan siga el propi sol.licitant el titular de la família nombrosa, les quantitats assenyalades seran computades en relació amb els fills que la componen.  
4. Per cada germà o fill del sol.licitant que estiga afectat de minus-vàlua, legalment qualificada, 190.000 PTA, sempre que de la minus-vàlua es derive la impossibilitat d'obtenir ingressos de naturalesa laboral.  
5. El 20% de la renda familiar disponible en els casos següents:  
a) Quan la persona principal i/o el seu cònjuge siguen invàlids afectats d'una malaltia permanent que l'impossibilite per al treball i la seua font única d'ingressos siga la pensió meritada per la dita invalidesa.  
b) Quan la persona principal es trobe en situació d'atur i no perceba prestació per desocupació.  
c) Quan la persona principal siga vídua o cònjuge separat legalment o de fet, sempre que l'única font d'ingressos siga la pensió o els aliments meritats, si s'escau.  
d) Quan la persona principal siga pare o mare solter, vidu o separat legalment o de fet que no tinga més font d'ingressos que els procedents del seu treball.  
e) Quan el sol.licitant siga orfe i depenga econòmicament de la seua pensió d'orfandat o d'altra unitat familiar.  
Article novè  
Per a tenir dret a ajuda, els llindars de renda familiar no superables seran els següents:  
Nre. de membres de la família Llindar de renda  
1 membre 1.000.000 PTA  
2 membres 1.800.000 PTA  
3 membres 2.500.000 PTA  
4 membres 3.000.000 PTA  
5 membres 3.280.000 PTA  
6 membres 3.530.000 PTA  
7 membres 3.770.000 PTA  
8 membres 4.000.000 PTA  
A partir del vuité membre, s'hi afegiran 230.000 PTA per cada nou membre computable.  
Article deu  
1. Els jurats de selecció de becaris, amb l'observança de les regles contingudes en el present article, podran ponderar la naturalesa dels béns que constitueixen el patrimoni familiar, la seua procedència, especialment en el supòsit d'indemnitzacions per acomiadament, així com la seua destinació, rendibilitat, concurrència i possibilitats de realització, en cada cas concret, per a denegar o no la concessió de l'ajuda.  
2. Podrà denegar-se la sol.licitud d'ajuda per raó del patrimoni del conjunt de membres computables d'aquesta, qualsevol que siga la renda familiar disponible que poguera resultar en computar els ingressos anuals de la família, d'acord amb el que es disposa en els regles següents:  
Primera  
1. La suma dels valors cadastrals de les finques urbanes de la família afectats pels coeficients que s'indica a continuació i amb les deduccions previstes en el paràgraf 3 d'aquest apartat, no podrà superar els 4.000.000 PTA. Els dits coeficients són:  
a) Per a finques situades en municipis els valors cadastrals de les quals no hagen sigut revisats, coeficient: 1,33.  
b) Per a finques situades en municipis els valors cadastrals de les quals hagen sigut revisats per primera vegada, coeficient: 0,80.  
c) Per a finques situades en municipis els valors cadastrals de les quals hagen sigut revisats per segona vegada i els del territori de la Comunitat Foral de Navarra, coeficient: 0,44.  
2. El valor cadastral de la finca urbana que constituesca la vivenda o residència habitual de la família serà objecte, a l'efecte del còmput de la suma de valors cadastrals indicada en el paràgraf 1 d'aquest apartat i abans d'afectar-los dels coeficients que s'hi indiquen, de les deduccions següents:  
a) Si la finca està situada en un municipi els valors cadastrals de la qual no hagen sigut revisats: 3.000.000 PTA.  
b) Si la finca està situada en el municipi els valors cadastrals de la qual hagen sigut revisats per primera vegada: 5.000.000 PTA.  
c) Si la finca està situada en un municipi els valors cadastrals de la qual hagen sigut revisats per segona vegada o en un del territori de la Comunitat Foral de Navarra: 9.000.000 PTA.  
Segona  
Podrà ser denegada l'ajuda:  
Quan algun dels membres computables de la família siga titular d'activitats comercials, industrials o professionals i els béns mobles afectes a tals activitats tinguen un valor superior als 4.000.000 PTA o quan el gir i tràfic de l'empresa represente un volum anual de negoci igual o superior als 70.976.001 PTA, exclòs l'Impost sobre el Valor Afegit.  
Tercera  
En el cas d'explotacions agro-pecuàries podrà denegar-se el benefici d'ajuda en els casos següents:  
1. Quan el valor cadastral (o base imposable) de l'Impost sobre Béns Immobles dels béns rústics de què dispose la família per a la seua explotació per qualsevol títol jurídic, sumat al valor que, a preus de mercat, resulte per al total de caps de bestiar de què dispose la família, siga superior a 1.600.000 PTA per cada membre computable de la unitat familiar.  
2. Quan el valor de reposició a preus de mercat de la maquinària agrícola de què dispose la família, tant per a la seua utilització en finques explotades per ella, com per a l'explotació de l'ús de la pròpia maquinària, siga superior a 2.000.000 PTA per cada membre computable de la unitat familiar.  
Quarta  
En el cas de concórrer a la formació del patrimoni familiar títols, valors, drets de crèdit de realització fàcil o diners en efectiu existents en dipòsits bancaris a disposició de qualsevol dels membres computables de la família, podrà denegar-se l'ajuda quan la quantia siga superior a 5.000.000 PTA o quan els interessos rebuts per ells superen les 500.000 PTA, i s'avaluarà si constitueixen l'únic element patrimonial de la família o si procedeixen d'indemnitzacions per acomiadament.  
Les accions i altres títols borsaris negociats en mercats de valors es computaran pel seu valor de negociació mitjana en el quart trimestre de 1992. La resta dels valors es computarà segons les normes establides en l'Impost sobre el Patrimoni de les Persones Físiques.  
Els dipòsits en compte corrent o d'estalvi, a la vista o a termini, es computaran pel saldo que tinguen a 31 de desembre de 1992, llevat que aquell resultàs inferior al saldo mitjà corresponent a l'últim trimestre de l'any, cas en què s'aplicarà aquest últim.  
3. Podrà ser denegada l'ajuda quan el valor màxim atés per agregació d'elements patrimonials descrits en les regles primera, segona, tercera i quarta del punt 2 del present article, supere els marges següents:  
a) El 100% del llindar en cada regla si és un sol component.  
b) El 50% de la suma de llindars si són dos els components.  
c) El 33% de la suma de llindars si són tres els components.  
d) El 25% de la suma de llindars si són quatre els components.  
Tercer  
Acadèmics  
Article onze  
1. Per a gaudir d'ajuda, els sol.licitants hauran de complir els requisits de naturalesa acadèmica que s'estableix en la present ordre.  
 2. La quantificació de l'aprofitament acadèmic del sol.licitant es realitzarà en la forma disposada en aquesta ordre.  
3. En el cas d'alumnes que canvien d'universitat per a la continuació dels mateixos estudis, els requisits acadèmics, degudament acreditats, seran els corresponents a la universitat d'origen.  
Article dotze  
1. Per a optar a l'ajuda caldrà:  
a) Estar matriculat en el primer curs de primer cicle dels estudis a què es refereix l'article 1 d'aquesta ordre.  
b) Per al segon i posteriors cursos haver obtingut una nota mitjana mínima en el curs precedent de 3,7 punts per als estudis conduents a l'obtenció del títol d'Arquitecte, Enginyer, Llicenciat en Informàtica o d'Arquitecte Tècnic, Enginyer Tècnic i Diplomat en Informàtica i de 4,7 punts en la resta de titulacions.  
En aquests casos l'ajuda podrà arribar fins al 100% de l'import total de les taxes acadèmiques. El benefici de l'ajuda podrà arribar com a màxim al 75%, 50% i 25% de la beca o ajuda, quan es tracte respectivament de segona, tercera o d'ulteriors matrícules d'una mateixa assignatura.  
2. En els supòsits que l'alumne no es matricule per cursos complets, segons el que preveuen els corresponents plans d'estudi, l'ajuda arribarà a totes les assignatures o crèdits en què s'haja matriculat en el curs 1993/94 d'única titulació i especialitat.  
3. En tots els casos, l'obtenció de l'ajuda quedarà supeditada al compliment del que disposa l'article 14.  
Article tretze  
1. Quan s'haja obtingut la qualificació mitjana mínima establida en l'article anterior, podrà obtenir-se el benefici de l'ajuda, encara que no s'haguera superat totes les assignatures, sempre que les assignatures pendents no excedesquen de tres en els centres on es cursen estudis conduents a l'obtenció del títol d'Arquitecte, Enginyer, Llicenciat en Informàtica o d'Arquitecte Técnic o Enginyer Tècnic i Diplomat en Informàtica; o d'una per a la resta de titulacions.  
2. En el cas de plans d'estudi estructurats en crèdits, podran quedar a l'alumne sense superar, en centres on es cursen estudis conduents a l'obtenció del títol d'Arquitecte, Enginyer, Llicenciat en Informàtica o d'Arquitecte Tècnic, Enginyer Tècnic i Diplomat en Informàtica, el 40% dels crèdits matriculats, i el 20% dels crèdits matriculats en la resta de titulacions o, excepcionalment, el 46% i el 30%, respectivament, quan no siga possible obtenir la qualificació mitjana mínima establida en l'article 12.  
Article catorze  
1. En el curs 1993/94, per a optar a ajuda caldrà que el sol.licitant es matricule del mínim d'assignatures o crèdits que s'indica tot seguit:  
a) Primer curs de carrera:  
 Les assignatures o crèdits en què haurà de formalitzar-se la primera matrícula seran les que integren el primer curs del primer cicle de qualsevol carrera universitària i així ho exigesca la normativa corresponent, d'acord amb el plans d'estudi vigents.  
b) Quan es tracte de segons i posteriors cursos de primer o segon cicle, el nombre mínim d'assignatures de la carrera en les quals s'haurà de formalitzar la matrícula serà:  
1) Quatre assignatures en titulacions de Biologia, Física, Química, Matemàtiques i Medicina i Cirurgia.  
2) Cinc assignatures en titulacions de Filologia, Geografia i Història, Filosofia i Ciències de l'Educació, Psicologia, Ciències Econòmiques i Empresarials, Dret, Farmàcia, Informàtica i Belles Arts, en escoles tècniques superiors d'Arquitectura, Enginyers Agrònoms, Enginyers de Camins, Canals i Ports, Enginyers Industrials i en diplomatures d'Estadística, Infermeria, Fisioteràpia i Informàtica.  
3) Sis assignatures en diplomatures en Estudis Empresarials i de Graduat Social.  
4) Set assignatures en Arquitectura Tècnica i Enginyeria Tècnica, i en diplomatures de Treball Social i d'\_ptica.  
5) Vuit assignatures en diplomatures de Formació del Professorat d'Educació General Bàsica.  
6) En el cas de centres que organitzen ensenyaments universitaris amb plans d'estudi estructurats en crèdits, el sol.licitant haurà de matricular-se, si més no, del nombre de crèdits que resulte de dividir el total dels que integren el pla d'estudis entre el nombre d'anys que el componguen, i, en tots els casos, el dit nombre d'anys haurà d'ajustar-se al que estableix el Reial Decret 1497/87, de 27 de novembre (BOE de 14 de desembre), pel qual s'estableix les directrius generals comunes dels plans d'estudi dels títols universitaris de caràcter oficial i validesa en tot el territori nacional. Excepcionalment, en els casos que els plans d'estudi o la normativa pròpia de la universitat limiten el nombre d'assignatures o crèdits en els quals puga quedar matriculat l'alumne, podrà optar-se a l'ajuda si aquest es matricula de totes les assignatures o crèdits en els quals li siga possible, encara que no arribe al mínim a què es refereix l'article 14 d'aquesta ordre.  
7) En el supòsit de plans d'estudi estructurats en crèdits, amb matrícula quadrimestral, podrà obtenir l'ajuda l'alumne que es matricule en un quadrimestre del 50% dels crèdits establits en el paràgraf anterior.  
2. Els alumnes que es matriculen del curs o quadrimestre complet, segons el pla d'estudis vigent en el centre de què es tracte, podran optar a l'ajuda, encara que el nombre d'assignatures o crèdits de què conste el dit curs complet siga inferior als assenyalats en els paràgrafs anteriors.  
3. En el cas d'haver-se matriculat en un nombre d'assignatures o crèdits superior al mínim, tots ells seran tinguts en compte per a la valoració dels requisits acadèmics establits en la present ordre.  
No obstant això, els jurats de selecció de becaris podran tenir en compte els casos d'excepcional aprofitament acadèmic de l'alumne que el porten a cursar estudis en un nombre d'anys inferior a l'establit pel corresponent pla d'estudis.  
4. El nombre mínim d'assignatures o crèdits fixat en els apartats a) i b) del punt 1, no serà exigible en el cas d'alumnes que, per a finalitzar els seus estudis, no tinguen el dit nombre mínim d'assignatures o crèdits matriculats per raó d'un millor aprofitament acadèmic en curs o cursos precedents.  
5. En aquelles universitats que tinguen assignatures anuals i quadrimestrals, aquestes últimes tindran la consideració de mitja assignatura a tots els efectes.  
6. En cap cas, no entraran a formar part dels mínims, a què es refereixen els apartats anteriors, les assignatures corresponents a especialitats distintes o els crèdits que superen els necessaris per a l'obtenció del títol corresponent.  
7. Els jurats de selecció de becaris de les universitats que, en aplicació dels nous plans d'estudi, admeten primera matrícula en el segon quadrimestre, adaptaran a aqueixa circumstància les disposicions de la present Ordre.  
Article quinze  
Per a obtenir la nota mitjana es dividirà la suma de les notes obtingudes en cada assignatura, segons el barem que s'estableix tot seguit, pel nombre d'assignatures cursades. A aquests efectes, es computarà com a definitiva la nota més alta obtinguda en cada assignatura entre les convocatòries de juny i setembre.  
Barem:  
Matrícula d'honor: 10 punts  
Excel.lent: 9 punts  
Notable: 7,5 punts  
Aprovat o revalidació: 5,5 punts  
Suspens, no presentat o anul.lació de convocatòria: 2,5 punts  
Article setze  
1. Es considerarà com a rendiment acadèmic el que hagués obtingut en l'últim curs dels estudis realitzats.  
2. No podrà obtenir-se ajuda, en el cas de canvi d'estudis, si el dit canvi comporta pèrdua d'un o més cursos.  
3. No es considerarà canvi d'estudis les adaptacions a nous plans dels mateixos ensenyaments, i caldrà, en tots els casos, que l'alumne complesca els requisits acadèmics establerts amb caràcter general.  
CAPÍTOL III  
Regles de procediment  
Article setze  
1. Tots els alumnes que sol.liciten ajuda hauran de presentar degudament emplenat l'imprés oficial que s'aprovarà a l'efecte, segons el calendari següent:  
a) Per als sol.licitants que no hagen sol.licitat beca o ajuda per a realitzar estudis universitaris al Ministeri d'Educació i Ciència, el termini de presentació finalitza el 30 de gener de 1994.  
b) Per als sol.licitants que hagen sol.licitat beca o ajuda de les esmentades en el paràgraf anterior, i hagués sigut denegada, el termini de presentació serà fins al 15 d'abril de 1994.  
2. Tots els sol.licitants assenyalats en el punt 1, apartat a) d'aquest article, juntament amb l'imprés de sol.licitud, hauran d'aportar la documentació següent:  
a) Fotocòpia del document nacional d'identitat i del número d'identificació fiscal del sol.licitant i de tots els membres computables de la família.  
b) Fotocòpia completa, degudament compulsada amb l'original, de les declaracions per l'Impost sobre la Renda de les Persones Físiques corresponents a l'exercici de 1992.  
c) Fotocòpia completa, degudament compulsada, de les declaracions per l'Impost sobre el Patrimoni, si s'escau.  
d) Fotocòpia de les declaracions anuals per l'Impost sobre el Valor Afegit, si s'escau.  
e) Documents acreditatius de la percepció d'ingressos exempts de l'Impost sobre la Renda de les Persones Físiques o no declarat per raó de la quantia, si s'escau.  
f) Fotocòpia dels rebuts satisfets per l'Impost sobre Béns Immobles Urbans i Rústics (rebuts de contribució).  
g) Certificat d'empadronament que acredite el veïnatge administratiu del sol.licitant en qualsevol municipi de la Comunitat Valenciana durant, si més no, els dos anys anteriors a la sol.licitud de l'ajuda.  
h) Documentació acreditativa d'independència familiar i econòmica.  
i) Certificacions acreditatives dels valors mobiliaris.  
j) Fotocòpies de les declaracions per pagaments fraccionats presentats per professionals i empresaris, s' s'escau.  
k) Certificat de notes de l'últim curs acadèmic, solament per a aquells alumnes que procedesquen d'una universitat distinta de la que es troba matriculat.  
l) Fotocòpia completa, degudament compulsada amb l'original, del Llibre de Família del sol.licitant, si s'escau.  
3. Tots els sol.licitants assenyalats en el punt 1, apartat b) d'aquest article, juntament amb l'imprés de sol.licitud, hauran d'aportar la documentació següent:  
a) Fotocòpia del document nacional d'identitat i número d'identificació fiscal del sol.licitant.  
b) Fotocòpia completa, degudament compulsada amb l'original, de la Resolució denegatòria de la sol.licitud d'ajuda al Ministeri d'Educació i Ciència.  
c) Certificat d'empadronament que acredite el veïnatge administratiu del sol.licitant en qualsevol municipi de la Comunitat Valenciana durant, si més no, els dos anys anteriors a la sol.licitud de l'ajuda.  
Article divuit  
1. Les sol.licituds es presentaran en els centres on els sol.licitants continuaran els seus estudis durant el curs acadèmic 1993-94. També en els registres, les oficines de Correus, les oficines consulars d'Espanya i en qualsevol altra de les dependències a què es refereix l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
2. La sol.licitud de l'ajuda no comporta l'ajornament en el pagament de les taxes acadèmiques corresponents per part del beneficiari en la forma i terminis establerts en el Decret 154/1993, de 31 d'agost, pel qual es fixen les taxes universitàries. En tots els casos, seran les gerències de les universitats les que, una vegada entre en vigor la resolució d'adjudicació de les beques o ajudes previstes en aquesta convocatòria, les que establiran els mecanismes conduents a la devolució de les quantitats corresponents.  
Article dinou  
1. En el cas d'alumnes que hagen de prosseguir els seus estudis en el mateix centre al què hagueren assistit en el curs 1992/93, les secretaries dels dits centres docents certificaran, en l'espai de l'imprés destinat a l'efecte, les qualificacions obtingudes per l'alumne sol.licitant en el dit curs i, així mateix, que ha quedat matriculat en el curs per al qual se sol.licita l'ajuda, i hi n'especificaran el nombre d'assignatures o crèdits computables dels quals s'hagués matriculat, així com les característiques (quadrimestrals, revalidats, etc.)  
2. En els casos d'alumnes que hagen de cursar els seus estudis en un centre distint, l'interessat aportarà certificació de les notes acadèmiques de l'últim curs.  
Article vint  
1. Les sol.licituds, degudament diligenciades pels centres receptors, amb una relació nominal de sol.licitants i una vegada solucionades les deficiències que s'hi puguen trobar o en la documentació que les acompanye, hauran de ser trameses a les unitats administratives corresponents de cada universitat abans del 12 de febrer de 1994, en el supòsit de les sol.licituds a què fa referència el punt 1, apartat a) de l'article 17 i, fins el 23 d'abril de 1994 per a les sol.licituds del supòsit del punt 1, apartat b) d'aquesta Ordre.  
2. Els presidents dels jurats de selecció de becaris de les universitats a què es refereix l'article següent, vetlaran especialment pel compliment dels terminis establits en el punt 1 del present article, i en donaran compte de l'incompliment, si s'escau, a les autoritats educatives corresponents per a l'eventual exigència de responsabilitats.  
Article vint-i-un  
Correspon a les universitats de la Comunitat Valenciana l'estudi, la gestió i la selecció de sol.licituds a través dels jurats de selecció, la composició dels quals serà l'establida en l'Ordre Ministerial de 17 de maig de 1993, i elevaran proposta de resolució, acompanyada d'un resum econòmic que permeta conéixer quin és l'import de les ajudes que es proposa concedir, al director general d'Ensenyaments Universitaris i Investigació abans del dia 25 de maig de 1994, la qual es confeccionarà en suport informàtic segons les instruccions impartides per la Direcció General d'Ensenyaments Universitaris i Investigació.  
Article vint-i-dos  
De las reunions que realitzen els jurats de selecció de becaris, se n'estendrà acta, la qual contindrà globalment la proposta de resolució i especificarà els criteris de valoració seguits per a efectuar-la i serà tramesa a la Direcció General d'Ensenyaments Universitaris i Investigació, que s'ajustarà al que disposen les normes contingudes a l'efecte en el Capítol II de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Article vint-i-tres  
1. Els jurats de selecció de becaris podran requerir els documents complementaris que es considere necessaris per a un coneixement adequat de les circumstàncies peculiars de cada cas, als efectes de garantir la inversió correcta dels recursos pressupostaris destinats a ajudes.  
2. Les dades contingudes en la declaració de l'Impost sobre la Renda de les Persones Físiques no tindran cap valor vinculant per a l'administració educativa, excepte en la mesura que puguen ser posteriorment objecte de comprovació per l'administració tributària.  
Article vint-i-quatre  
1. A la vista del resum econòmic descrit en l'article 21, la Direcció General d'Ensenyaments Universitaris i Investigació determinarà el nombre total d'ajudes que puguen ser concedides en funció dels recursos disponibles i l'article 47.11 del Text Refós de la Llei d'Hisenda Pública.  
2. En el cas que dos sol.licitants obtinguessen el mateix lloc en la relació jerarquitzada a què fa referència l'apartat d) de l'article 3 d'aquestes bases, tindrà preferència el de renda familiar més baixa sobre el de renda més alta i el que hagués obtingut un rendiment acadèmic més alt sobre el de rendiment acadèmic més baix.  
3. La quantia de les ajudes concedides a l'empara d'aquesta ordre serà compensada a les universitats i tindrà com a límit el crèdit consignat a l'efecte en la línia pressupostària 403/000/94 del programa 422.60 "Universitats" de la Direcció General d'Ensenyaments Universitaris i Investigació, en la Llei de Pressupostos de la Generalitat Valenciana per a l'any 1994. En conseqüència, la concessió de les beques o ajudes convocades per la present Ordre, està condicionada a l'aprovació de l'esmentada Llei per les Corts Valencianes.  
4.La compensació a què es refereix el punt 3, no és aplicable a les taxes exemptes de l'Institut Valencià d'Educació Física, la compensació de les quals s'ajustarà a les peculiaritats d'aquest centre.  
Article vint-i-cinc  
1. El Director General d'ensenyaments Universitaris i Investigació, a la vista de la proposta dels Jurats de Selecció de Becaris, exposarà en els taulers d'avisos de la Conselleria d'Educació i Ciència, en els dels serveis territorials d'Edcuació i en els dels rectorats de les universitats públiques de la Comunitat Valenciana, una llista provisional que contindrà la relació de tots els sol.licitants amb l'expressió dels motius de concessió o de denegació. Els interessats, en un termini no superior a 15 dies comptadors a partir de la data d'exposició de la dita llista provisional, podran presentar, mitjançant escrit dirigit a l'Il.lm. Sr. Director General d'Ensenyaments Universitaris i Investigació (Conselleria d'Educació i Ciència, Av. de Campanar, 32, València-46422) totes les al.legacions degudament documentades que consideren pertinents.  
2. Una vegada examinades les alegacions presentades, el Director General d'Ensenyaments Universitaris i Investigació dictarà, por delegació del Conseller d'Educació i Ciència, resolució de concessió i denegació d'aquestes beques i ajudes i n'ordenarà la publicació en el Diari Oficial de la Generalitat Valenciana abans del 30 de juny  
3. La resolució posarà fi a la via administrativa, i contra aquella podrà interposar-se, amb la comunicació prèvia al Conseller d'Educació i Ciència, recurs contencioso administratiu davant el Tribunal Superior de Justícia de la Comunitat Valenciana en el termini de dos mesos comptadors a partir de l'endemà de la publicació, d'acord amb el que estableix l'article 110 de la Llei 30/1992, de 26 de novembre, de Règim Jurídic de les Administracions Públiques, i els articles 57 i 58 de la Llei de la Jurisdicció Contencioso Administrativa. Tot això, sense perjudici que s'interpose qualsevol altre que es considere procedent.  
Article vint-i-sis  
Cap alumne no podrà percebre més d'una ajuda, encara que realitze simultàniament altres estudis. Les ajudes convocades per aquesta Ordre són incompatibles amb qualssevulla altres beneficis de la mateixa finalitat que puguen rebre's d'altres entitats o persones públiques o privades. En cas que les normes reguladores d'aquests últims beneficis n'establiren la compatibilitat amb les ajudes de la Generalitat Valenciana, perquè la dita compatibilitat siga efectiva, haurà de ser sol.licitada per l'alumne o per l'entitat convocant, en cada cas, a la Direcció General d'Ensenyaments Universitaris i Investigació.  
CAPÍTOL IV  
Verificació i control  
Article vint-i-set  
Són obligacions dels beneficiaris d'ajudes les següents:  
a) Formalitzar la matrícula.  
b) Complir els requisits i les condicions establits per a la concessió i gaudi de l'ajuda.  
c) Cooperar amb l'administració en les actuacions de comprovació que calga per a verificar, si s'escau, el compliment i l'efectivitat de les condicions o els determinants de la concessió de l'ajuda.  
d) Declarar, específicament en els supòsits de canvi d'estudis, el fet d'haver sigut beneficiari en anys anteriors.  
Article vint-i-vuit  
1. Els òrgans de l'administració educativa exerciran un rigorós control que assegure la correcta inversió dels recursos pressupostaris destinats a aquestes ajudes.  
2. L'ocultació de qualsevol informació sobre els requisits donarà lloc a la denegació o la revocació de l'ajuda sol.licitada.  
3. Per a intensificar el control que evite el frau en les declaracions encaminades a obtenir ajudes, la administració podrà determinar, per qualsevol mitjà de prova, si s'ha produït l'ocultació a què es refereix l'apartat anterior i, en particular, mitjançant les dades que estiguen en mà de qualsevol òrgan de les administracions públiques.  
4. Pel conjunt de circumstàncies que concorren en cada cas concret, podrà determinar-se l'existència de frau de llei i denegar l'ajuda sol.licitada o revocar la concedida.  
Article vint-i-nou  
1. Les adjudicacions d'ajudes seran revocades en el supòsit que en el subministrament de dades hagués hagut ocultació o falsejament o en el supòsit d'incompliment de qualsevol dels requisits establits en la present convocatòria o quan el seu compliment no s'acredite degudament. Per això, els jurats de selecció de becaris trametran a la Direcció General d'Ensenyaments Universitaris i Investigació la documentació per a l'obertura de l'expedient oportú de revocació de l'ajuda concedida.  
2. No podrà dictar-se acord de revocació d'ajudes, sense el tràmit previ de vista i audiència de l'interessat en l'expedient, segons el que disposa la Llei de Règim Jurídic de les Administracions Públiques i del Procediment Administratiu Comú.  
3. Dels acords de revocació podrà donar-se trasllat a les autoritats fiscals, acadèmiques o judicials, si s'escau, per a l'exigència de la resta de responsabilitats que s'hi poguessen derivar.  
Article trenta  
 En el cas que de l'expedient instruït es derive l'obligació del pagament de les taxes per la prestació dels serveis acadèmics universitaris, l'interessat haurà de realitzar-ne el pagament en el termini de 15 dies hàbils des de la notificació de la resolució denegatòria o de la de revocació.  
DISPOSICIONS FINALS  
Primera  
Queda autoritzat el director general d'Ensenyaments Universitaris i Investigació per a aplicar i desplegar i resoldre el que disposa la present Ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Tercera   
Contra aquesta ordre, que posa fi a la via administrativa, es podrà interposar, amb la comunicació prèvia al conseller d'Educació i Ciència, recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors des de l'endemà al dia de la seua publicació, d'acord amb el que estableixen l'article 110 de la Llei 30/1992, de 26 de novembre, de Règim Jurídic de les Administracions Públiques, i els articles 57 i 58 de la Llei de la Jurisdicció Contencioso Administrativa. Tot això, sense perjudici que s'interpose qualsevol altre que es considere procedent.  
València, 30 de desembre de 1993.  
El conseller d'Economia i Hisenda,  
AURELIO MARTÍNEZ ESTÉVEZ  
El conseller d'Educació i Ciència,  
JOAN ROMERO GONZÁLEZ


Còpia Permalink ELI